PMIndiaData/PMIndiaSum huggingface dataset:
ପିଏସଏଲଭି ସି୫୩ ଦ୍ୱାରା ମହାକାଶକୁ ଭାରତୀୟ ଷ୍ଟାର୍ଟ-ଅପ୍ସଙ୍କ  ଦୁଇଟି ପେ-ଲୋଡର ସଫଳ ଉତକ୍ଷେପଣ ପାଇଁ ଇନ-ସ୍ପେସ ଓ ଇସ୍ରୋକୁ ଅଭିନନ୍ଦନ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପିଏସଏଲଭି ସି୫୩ ଦ୍ୱାରା ମହାକାଶକୁ ଭାରତୀୟ ଷ୍ଟାର୍ଟ-ଅପ୍ସଙ୍କ ଦୁଇଟି ପେ-ଲୋଡର ସଫଳ ଉତକ୍ଷେପଣ ପାଇଁ ଇନ-ସ୍ପେସ ଓ ଇସ୍ରୋକୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ ଜଣାଇଛନ୍ତି; “ଭାରତୀୟ ଷ୍ଟାର୍ଟଅପ୍ସଙ୍କ ଦୁଇଟି ପେ-ଲୋଡ ମହାକାଶକୁ ଉତକ୍ଷେପଣ କରି ପିଏସଏଲଭି ସି୫୩ ମିଶନ ନୂତନ କୀର୍ତ୍ତିମାନ ହାସଲ କରିଛି । ଏହି ସଫଳତା ପାଇଁ @INSPACeIND ଓ @isroକୁ ଅଭିନନ୍ଦନ । ନିକଟ ଭବିଷ୍ୟତରେ ଆହୁରି ଅନେକ ଭାରତୀୟ କମ୍ପାନୀ ମହାକାଶରେ ପହଞ୍ଚିବେ ବୋଲି ଦୃଢନିଶ୍ଚିତ ।”
ପ୍ରଧାନମନ୍ତ୍ରୀ ଶ୍ରୀ  ଗୁରୁ ତେଗ ବାହାଦୂର ଜୀଙ୍କୁ ତାଙ୍କ ବଳିଦାନ ଦିବସରେ ପ୍ରଣାମ ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରୀ ଗୁରୁ ତେଗ ବାହାଦୂର ଜୀଙ୍କୁ ତାଙ୍କ ବଳିଦାନ ଦିବସରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଶ୍ରୀ ଗୁରୁ ତେଗ ବାହାଦୂର ଜୀଙ୍କର ବଳିଦାନ ଆମ ଇତିହାସରେ ଏକ ଅବିସ୍ମରଣୀୟ ମୁହୂର୍ତ୍ତ । ସେ ଶେଷ ନିଶ୍ୱାସ ପର୍ଯ୍ୟନ୍ତ ଅନ୍ୟାୟ ବିରୁଦ୍ଧରେ ଲଢିଥିଲେ । ଏହି ବଳିଦାନ ଦିବସ ଅବସରରେ ମୁଁ ଶ୍ରୀ ଗୁରୁ ତେଗ ବାହାଦୂର ଜୀଙ୍କୁ ପ୍ରଣାମ କରୁଛି । ନିକଟରେ ମୋର ଦିଲ୍ଲୀର ସିସ୍ ଗଞ୍ଜ ସାହେବ ଗୁରୁଦ୍ୱାର ଗସ୍ତ ସମୟରେ କିଛି ସ୍ମୃତି ଦୃଶ୍ୟମାନ ହୋଇଥିଲା ।”
ପ୍ରଧାନମନ୍ତ୍ରୀଙ୍କୁ ସାକ୍ଷାତ କଲେ ସେସେଲ୍ସ ସଂସଦୀୟ ପ୍ରତିନିଧି ଦଳ

ସେସେଲ୍ସ ସଂସଦର ଏକ 12 ଜଣିଆ ପ୍ରତିନିଧିମଣ୍ଡଳୀ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଏହି ପ୍ରତିନିଧିମଣ୍ଡଳୀର ନେତୃତ୍ଵ ନେଇଛନ୍ତି ବାଚସ୍ପତି ମହାମାନ୍ୟ ପାଟ୍ରିକ ପିଲ୍ଲେ ଏବଂ ସରକାରୀ କାର୍ଯ୍ୟକ୍ରମ ନେତା ମହାମାନ୍ୟ ଚାଲ୍ସ ଡି କମାରମୋଂ । ପ୍ରଧାନମନ୍ତ୍ରୀ ଦୁଇ ଦେଶର ସଂସଦ ମଧ୍ୟରେ ବ୍ୟାପକ ମତ ବିନିମୟ ଓ ଯୋଗସୂତ୍ରକୁ ସ୍ଵାଗତ କରିଥିଲେ । ଭାରତ ଓ ସେସେଲ୍ସ ମଧ୍ୟରେ ବିଶେଷ କରି ଭାରତ ମହାସାଗର ଅଞ୍ଚଳରେ ଦୃଢ ଓ ଗତିଶୀଳ ସଂପର୍କକୁ ବୃଦ୍ଧି କରିବା କ୍ଷେତ୍ରରେ ଦୁଇ ଦେଶର ବ୍ୟବସ୍ଥାପକ ସଭାର ଭୂମିକା ଓ ଭାଗିଦାରୀତାକୁ ପ୍ରଧାନମନ୍ତ୍ରୀ ଉଚ୍ଚ ପ୍ରଶଂସା କରିଥିଲେ । ମାର୍ଚ୍ଚ 2015ରେ ତାଙ୍କର ସଫଳ ସେସେଲ୍ସ ଗସ୍ତକୁ ସ୍ମରଣ କରି ପ୍ରଧାନମନ୍ତ୍ରୀ କହିଥିଲେ ଯେ, ଦୁଇ ଦେଶ ମଧ୍ୟରେ ସମ୍ପର୍କ ଓ ସହଯୋଗୀତାକୁ ନିବିଡ କରିବା କ୍ଷେତ୍ରରେ ଏହି ଗସ୍ତ ଉପକାରସିଦ୍ଧ ହୋଇଛି । ଆଲୋଚନା କାଳରେ ସେସେଲ୍ସର ପ୍ରତିନିଧିମଣ୍ଡଳୀ ଦୁଇ ଦେଶର ଲୋକଙ୍କ ମଧ୍ୟରେ ପାରସ୍ପରିକ ଯୋଗସୂତ୍ର ବୃଦ୍ଧି ଏବଂ ଦ୍ଵିପାକ୍ଷିକ ସଂପର୍କକୁ ସୁଦୃଢ କରିବା ଉପରେ ସେମାନଙ୍କର ମତାମତ ଓ ପ୍ରସ୍ତାବ ରଖିଥିଲେ । ଲୋକସଭା ବାଚସ୍ପତିଙ୍କ ନିମନ୍ତ୍ରଣ କ୍ରମେ ସେସେଲ୍ସର ସଂସଦୀୟ ପ୍ରତିନିଧିମଣ୍ଡଳୀ ଭାରତକୁ ସରକାରୀ ଗସ୍ତରେ ଆସିଛନ୍ତି ।
ନ୍ୟାୟପାଳିକା ନିମନ୍ତେ ଭିତ୍ତିଭୂମି ସୁବିଧାର ସମ୍ପ୍ରସାରଣ;

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ ନ୍ୟାୟପାଳିକା ନିମନ୍ତେ ଭିତିଭୂମି ସୁବିଧାଗୁଡ଼ିକର ବିକାଶ ଦ୍ୱାଦଶ ପଞ୍ଚବାର୍ଷିକ ଯୋଜନା ପରେ ଅର୍ଥାତ୍ 2017 ଏପ୍ରିଲ 1 ରୁ 2020 ମାର୍ଚ୍ଚ 31ତାରିଖ ପର୍ଯ୍ୟନ୍ତ କେନ୍ଦ୍ରୀୟ ପ୍ରାୟୋଜିତ ଯୋଜନା ଅଧୀନରେ ଜାରି ରଖିବାକୁ ମଞ୍ଜୁରି ଦେଇଛନ୍ତି । ଏଥିପାଇଁ 3320 କୋଟି ଟଙ୍କାର ଆନୁମାନିକ ଅଟକଳକୁ ମିଶନ୍ ମୋଡ୍ରେ “ଜାତୀୟ ମିଶନ୍ ଫର୍ ଜଷ୍ଟିସ୍ ଡେଲିଭରି ଓ ନ୍ୟାୟିକ ସୁଧାର” ରେ ଖର୍ଚ୍ଚ କରାଯିବ । ଆଇନ ମନ୍ତ୍ରଣାଳୟ ଦ୍ୱାରା ଜିଓ ଟ୍ୟାଗିଙ୍ଗ୍ ସହ ଏକ ଅନଲାଇନରେ ତଦାରଖ ପ୍ରଣାଳୀର ସ୍ଥାପନ କରିବାର ପ୍ରସ୍ତାବକୁ ମଧ୍ୟ କ୍ୟାବିନେଟ୍ ମଞ୍ଜୁରି ଦେଇଛନ୍ତି । ଯାହାଫଳରେ କାର୍ଯ୍ୟର ପ୍ରଗତି, ଭବିଷ୍ୟତର ପରିଯୋଜନା ସମେତ ଭବିଷ୍ୟରେ ସମଗ୍ର ଦେଶରେ କାର୍ଯ୍ୟକାରିତା ନିମନ୍ତେ ସ୍କିମ୍ ଅନ୍ତର୍ଗତ ନିର୍ମାଣ କରାଯାଉଥିବା ନ୍ୟାୟପାଳିକା ପରିସର ଓ ଆବାସିକ ୟୁନିଟର ନିୟମ ଏବଂ ବିଶେଷତ୍ୱ ବଜାୟ ରଖିବା ତଥା ଅଧିକ ସମ୍ପତ୍ତି ସମେତ ନିର୍ମାଣାଧୀନ ନ୍ୟାୟପାଳିକା ପରିସର ଓ ଆବାସିକ ୟୁନିଟର କାର୍ଯ୍ୟର ବିକାଶ ଉପରେ ତଥ୍ୟ ଏକଜୁଟ୍ କରାଯାଇପାରିବ । ଏହି ସ୍କିମ୍ ଅନ୍ତର୍ଗତ ଜିଲ୍ଲା, ଉପ ଜିଲ୍ଲା, ସବ୍ଡିଭିଜନ, ତହସିଲ, ଗ୍ରାମପଞ୍ଚାୟତ ଓ ଗାଁସ୍ତରରେ ସମେତ ସମ୍ପୂର୍ଣ୍ଣ ରାଷ୍ଟ୍ରର ଜିଲ୍ଲା ଓ ଅଧିନସ୍ଥ ନ୍ୟାୟାଳୟର ନ୍ୟାୟିକ ଅଧିକାରୀ/ ବିଚାରପତିଙ୍କ ନିମନ୍ତେ ଉପଯୁକ୍ତ ସଂଖ୍ୟାରେ ନ୍ୟାୟ ପରିସର ଓ ଆବାସିକ ୟୁନିଟର ଉପଲବ୍ଧତାରେ ବୃଦ୍ଧି ହେବ । ଏହା ଦ୍ୱାରା ସମଗ୍ର ଦେଶରେ ନ୍ୟାୟପାଳିକା କାର୍ଯ୍ୟ ପ୍ରଣାଳୀ ଓ କାର୍ଯ୍ୟ ପ୍ରଦର୍ଶନରେ ସୁଧାର କରିବାରେ ସହାୟତା ମିଳିବ । ଯାହାଫଳରେ ଦେଶର ପତ୍ୟେକ ନାଗରିକଙ୍କ ପର୍ଯ୍ୟନ୍ତ ନ୍ୟାୟ ପ୍ରକ୍ରିୟା ପହଂଚି ପାରିବ । ଆର୍ଥିକ ସହାୟତା ଜିଲ୍ଲା ଓ ଅଧୀନସ୍ଥ ନ୍ୟାୟାଳୟର ନ୍ୟାୟିକ ଅଧିକାରୀ/ ବିଚାରପତି ନିମନ୍ତେ ନ୍ୟାୟାଳୟ ପରିସର ଓ ଆବାସିକ ୟୁନିଟର ନିର୍ମାଣ ନିମନ୍ତେ କେନ୍ଦ୍ର ପ୍ରାୟୋଜିତ ସ୍କିମ(ସିଏସ୍ଏସ୍) ଅନ୍ତର୍ଗତ ରାଜ୍ୟ ସରକାର/କେନ୍ଦ୍ରଶାସିତ ପ୍ରଦେଶର ପ୍ରଶାସନକୁ କେନ୍ଦ୍ରୀୟ ସହାୟତା ପ୍ରଦାନ କରାଯାଉଛି । ପୂର୍ବାଂଚଳ ଓ ହିମାଳୟ ରାଜ୍ୟଗୁଡ଼ିକୁ ଛାଡ଼ି ଅନ୍ୟ ରାଜ୍ୟରେ ଏବେ ପାଣ୍ଠି ଆବଂଟନର ଅନୁପାତ କେନ୍ଦ୍ର ଓ ରାଜ୍ୟ ନିମନ୍ତେ ଯଥାକ୍ରମେ 60:40 ରହିଛି । ପୂର୍ବାଂଚଳ ଓ ହିମାଳୟ ରାଜ୍ୟଗୁଡ଼ିକରେ ପାଣ୍ଠି ଆବଂଟନର ଅନୁପାତ 90:10 ଏବଂ କେନ୍ଦ୍ରଶାସିତ ପ୍ରଦେଶରେ 100 ପ୍ରତିଶତ ରହିଛି । ଏଥିରେ ଜିଲ୍ଲା ଓ ଅଧୀନସ୍ଥ ନ୍ୟାୟାଳୟର ନ୍ୟାୟିକ ଅଧିକାରୀ/ବିଚାରପତିଙ୍କ ନିମନ୍ତେ ଏବେ ଚାଲିଥିବା 3000 ନ୍ୟାୟପାଳିକା ପରିସର ଓ 1800 ଆବାସିକ ୟୁନିଟର ନିର୍ମାଣକୁ ସମ୍ପୂର୍ଣ୍ଣ କରିବାରେ ସହାୟତା ମିଳିବ । ଯୋଜନାର ତଦାରଖ ନ୍ୟାୟ ବିଭାଗ ଦ୍ୱାରା ଏକ ଅନଲାଇନ ତଦାରଖ ପ୍ରଣାଳୀର ସ୍ଥାପନ କରାଯିବ । ଯାହାଫଳରେ କାର୍ଯ୍ୟର ଅଗ୍ରଗତି, ନିର୍ମାଣାଧୀନ ନ୍ୟାୟାଳୟ ପରସର ଓ ଆବାସିକ ୟୁନିଟର କାର୍ଯ୍ୟ ଅଗ୍ରଗତି ଉପରେ ତଥ୍ୟ ଏକଜୁଟ କରିବା ସହ ଉତ୍ତମ ସମ୍ପତ୍ତି ମେନେଜମେଣ୍ଟ ହୋଇପାରିବ । ତ୍ୱରିତ ଓ ଉତ୍ତମମାନର ନିର୍ମାଣକୁ ସୁନିଶ୍ଚିତ କରିବା ପାଇଁ ବିଭିନ୍ନ ରାଜ୍ୟର ମୁଖ୍ୟ ସଚିବ ଓ ପିଡବ୍ଲ୍ୟୁଡି ଅଧିକାରୀଙ୍କ ସହ ମନିଟରିଂ ସମିତିର ନିୟମିତ ବୈଠକ ଆୟାଜନ କରାଯାଇପାରିବ । କେନ୍ଦ୍ର ସରକାରଙ୍କ ଦ୍ୱାରା ଜାରି କରାଯାଉଥିବା ପାଣ୍ଠିକୁ ରାଜ୍ୟ ସରକାରଙ୍କ ଦ୍ୱାରା ପିଡବ୍ଲ୍ୟୁଡି ବିଭାଗକୁ ବିନା ବିଳମ୍ବରେ ପଠାଯାଉଛି କି ନାହିଁ ତାହା ମଧ୍ୟ ତଦାରଖ କରାଯାଇପାରିବ ।
ସେନା ଦିବସରେ ଭାରତୀୟ ସୈନ୍ୟ ବାହିନୀକୁ ଅଭିବାଦନ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସେନା ଦିବସ ଅବସରରେ ଭାରତୀୟ ସେନାର ଅଦମ୍ୟ ସାହସ ଏବଂ ଅମୂଲ୍ୟ ସେବା ପାଇଁ ପ୍ରଶଂସା ଓ ଅଭିବାଦନ କରିଥିଲେ । “ସେନାବହୀନିର ସମସ୍ତ ଯବାନ, ପ୍ରବୀଣ ସେନା ଏବଂ ସେମାନଙ୍କ ପରିବାରବର୍ଗଙ୍କୁ ଶୁଭେଚ୍ଛା ଏବଂ ଅଭିନନ୍ଦନ । ଭାରତୀୟ ସେନାର ଅଦମ୍ୟ ସାହସ ଏବଂ ଅମୂଲ୍ୟ ସେବା ପାଇଁ ଆମେ ଗର୍ବିତ । ଭାରତୀୟ ସେନା ସର୍ବଦା ନେତୃତ୍ୱ ନେବା କ୍ଷେତ୍ରରେ ଅଗ୍ରଣୀ ଭୂମିକା ଗ୍ରହଣ କରିଛି । ଆମ ଦେଶର ସଂହତି ରକ୍ଷା ହେଉ କିମ୍ବା ପ୍ରାକୃତିକ ବିପର୍ଯ୍ୟୟ ସମୟରେ ନାଗରୀକମାନଙ୍କୁ ସାହାଯ୍ୟ ସହଯୋଗ ଦେବା କ୍ଷେତ୍ରରେ ସର୍ବାଗ୍ରେ ରହିଛି । ଆମ ବୀର ସେନାନୀ ଯେଉଁ ବଳିଦାନ ଦେଇଛନ୍ତି ସେଥିପାଇଁ ସେମାନେ ସର୍ବଦା ସ୍ମରଣୀୟ ଏବଂ ତାଙ୍କ ପାଇଁ ଆମେ ଗୌରବାନ୍ଵିତ । ସେମାନେ ତାଙ୍କ ଜୀବନକୁ ବାଜି ଲଗାଇ 125 କୋଟି ଭାରତୀୟଙ୍କୁ ଶାନ୍ତିପୂର୍ଣ୍ଣ ଜୀବନ ପ୍ରଦାନ କରୁଛନ୍ତି” ବୋଲି ପ୍ରଧାନମନ୍ତ୍ରୀ କହିଥିଲେ ।
ବିଷୁ ଅବରସରେ ସ୍ୱାସ୍ଥ୍ୟ ଏବଂ ଖୁସି କାମନା କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଷୁ ଅବସରରେ ସମସ୍ତଙ୍କୁ ବିଶେଷକରି ସମଗ୍ର ବିଶ୍ୱରେ ଥିବା ମାଲାୟାଲୀଙ୍କୁ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଏକ ଟୁଇଟରେ କହିଛନ୍ତି “ବିଷୁର ବିଶେଷ ଉତ୍ସବରେ ଶୁଭେଚ୍ଛା, ବିଶେଷକରି ସମଗ୍ର ବିଶ୍ୱରେ ବସବାସ କରୁଥିବା ମାଲାୟାଲୀମାନଙ୍କୁ । ମୁଁ ବର୍ଷବ୍ୟାପି ଅତ୍ୟଧିକ ସୁଖ ଏବଂ ଉତ୍ତମ ସ୍ୱାସ୍ଥ୍ୟ ପାଇଁ ପ୍ରାର୍ଥନା କରୁଛି ।”
ବିଶ୍ଵ କପ ବିଜୟୀ 19-ବର୍ଷରୁ କମ ଭାରତୀୟ କ୍ରିକେଟ ଦଳକୁ  ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ବିଶ୍ଵ କପ ବିଜୟୀ 19 ବର୍ଷରୁ କମ ଭାରତୀୟ ଯୁବ କ୍ରିକେଟ ଦଳକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ଆମ ଯୁବ କ୍ରିକେଟରମାନଙ୍କ ବିଶାଳ ସଫଳତାକୁ ନେଇ ମୁଁ ଆନନ୍ଦ ବିହ୍ଵଳିତ । 19-ବର୍ଷରୁ କମ ବିଶ୍ଵ କପ ବିଜୟ ପାଇଁ ସେମାନଙ୍କୁ ଶୁଭେଚ୍ଛା । ଏହି ନିର୍ଣ୍ଣାୟକ ବିଜୟ ପ୍ରତ୍ୟେକ ଭାରତୀୟଙ୍କୁ ଗର୍ବିତ କରିଛି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଧରିତ୍ରୀ ଦିବସରେ ଉନ୍ନତ ପୃଥିବୀ ଗଠନ ପାଇଁ ପୁନଃପ୍ରତିବଦ୍ଧତା ପ୍ରକଟ କଲେ ପ୍ରଧାନମନ୍ତ୍ରୀ

“ଧରିତ୍ରୀ ଦିବସରେ ଆସନ୍ତୁ ଆମର ପରବର୍ତ୍ତୀ ପିଢ଼ି ପାଇଁ ଏକ ଉନ୍ନତ ଓ ସୁନ୍ଦର ପୃଥିବୀ ସୃଷ୍ଟି କରିବା ନେଇ ଆମର ସଂକଳ୍ପରେ ପୁନଃପ୍ରତିବଦ୍ଧ ହେବା । ଆସନ୍ତୁ ସମସ୍ତେ ମିଶି ଜଳବାୟୁ ପରିବର୍ତ୍ତନଜନିତ ବିପଦକୁ ଦୂର କରିବା ଦିଗରେ କାର୍ଯ୍ୟ କରିବା । ଏହା ଆମ ପ୍ରିୟ ଧରିତ୍ରୀ ମାତାଙ୍କ ପାଇଁ ଏକ ବଡ ସମ୍ମାନ ହେବ । ପ୍ରକୃତି ସହ ସମନ୍ୱୟ ରଖିବା ଏବଂ ଚିରସ୍ଥାୟୀ ପ୍ରଗତିକୁ ପ୍ରୋତ୍ସାହିତ କରିବା ପାଇଁ ଯେଉଁ ସବୁ ବ୍ୟକ୍ତି ବିଶେଷ ଏବଂ ସଙ୍ଗଠନ ମାନେ କାମ କରୁଛନ୍ତି ସେମାନଙ୍କୁ ମୁଁ ସାଧୁବାଦ ଜଣାଉଛି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ରେଳବାଇ ସୁରକ୍ଷା କ୍ଷେତ୍ରରେ ସହଯୋଗ ପାଇଁ ଜାପାନ ସହ ଏମ୍ଓସିକୁ କେନ୍ଦ୍ର କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ ରେଳବାଇ ସୁରକ୍ଷା କ୍ଷେତ୍ରରେ ଭାରତ ଏବଂ ଜାପାନ ମଧ୍ୟରେ ହୋଇଥିବା ସହଯୋଗ ବୁଝାମଣା(ଏମ୍ଓସି)କୁ ଅନୁମୋଦନ ମିଳିଛି । ଗତ ଫେବୃଆରୀରେ ଏହି ଏମ୍ଓସି ସ୍ୱାକ୍ଷରିତ ହୋଇଥିଲା । ଟ୍ରାକ୍ ସୁରକ୍ଷା (ରେଳ ଟ୍ରକ୍ ମରାମତି, ଅନୁଧ୍ୟାନ, ଟ୍ରାକ୍ ସର୍କିଟ୍ ଆଦି) ଏବଂ ରେଳବାଇ ଟ୍ରକ୍ ସେଫଟି କ୍ଷେତ୍ରରେ ଅତ୍ୟାଧୁନିକ ଟେକ୍ନୋଲୋଜି(ସ୍ୱୟଂକ୍ରିୟ ଅନୁଧ୍ୟାନ ଟେକ୍ନୋଲୋଜି), ରୋଲିଂ ଷ୍ଟକ୍ ସେଫଟୀ, ବୃହତ୍ତ ରେଳ ଦୁର୍ଘଟଣା ଏଡ଼ାଇବା ଲାଗି ଦୁର୍ଘଟଣାର କାରଣ ଖୋଜିବା ଭଳି ରେଳବାଇ ସୁରକ୍ଷା କ୍ଷେତ୍ରରେ ପାରସ୍ପରିକ ସହଯୋଗ ଲାଗି ଏହି ଏମ୍ଓସିରେ ବ୍ୟବସ୍ଥା ରହିଛି । ଏହି ଏମ୍ଓସି ବଳରେ ଭାରତୀୟ ରେଳବାଇର ଅଧିକାରୀମାନଙ୍କୁ ରେଳବାଇ କ୍ଷେତ୍ରରେ ସଦ୍ୟ ବିକାଶ ସମ୍ପର୍କରେ ସୂଚନା ଏବଂ ଜ୍ଞାନ ଆଦାନପ୍ରଦାନର କ୍ଷମତା ମିଳିବ । ବିଶେଷଜ୍ଞଙ୍କ ସହଯୋଗ, କୋର ଷ୍ଟାଫଙ୍କୁ ଜାପାନରେ ତାଲିମ୍, ଶ୍ରେଷ୍ଠ କାର୍ଯ୍ୟଶୈଳୀ ସମ୍ପର୍କରେ ସୂଚନା ପ୍ରଦାନ ଆଦି ବ୍ୟବସ୍ଥା ଏହାର ଅନ୍ତର୍ଭୁକ୍ତ । ଜାପାନର ଜାତୀୟ ଟ୍ରାଫିକ ସେଫଟୀ ଓ ପରିବେଶ ଲାବରୋଟୋରୀ ଏବଂ ଭାରତ ସରକାରଙ୍କ ରେଳବାଇ ଅଧୀନ ରିସର୍ଚ୍ଚ ଡିଜାଇନ୍ ଏବଂ ଷ୍ଟାଣ୍ଡାର୍ଡ ସଂଗଠନ ଭଳି ରେଳବାଇ ସୁରକ୍ଷା କ୍ଷେତ୍ରରେ ବିଭିନ୍ନ ପ୍ରତିଷ୍ଠା, ସଂଗଠନ ଏବଂ ମନ୍ତ୍ରଣାଳୟ ମଧ୍ୟରେ ସହଯୋଗ ଲାଗି ଏହି ଏମ୍ଓସିରେ ବ୍ୟବସ୍ଥା ରହିଛି ।
ବନ୍ୟା ପରିସ୍ଥିତି ନେଇ କେରଳ ମୁଖ୍ୟମନ୍ତ୍ରୀଙ୍କ ସହ କଥାହେଲେ ପ୍ରଧାନମନ୍ତ୍ରୀ;

କେରଳରେ ବନ୍ୟା ପରିସ୍ଥିତି ନେଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସେଠାକାର ମୁଖ୍ୟମନ୍ତ୍ରୀ ଶ୍ରୀ ପିନାରାୟି ବିଜୟନଙ୍କ ସହ ଆଲୋଚନା କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “କେରଳ ମୁଖ୍ୟମନ୍ତ୍ରୀ ଶ୍ରୀ ପିନାରାଇ ବିଜୟନଙ୍କ ସହ କଥା ହୋଇଛି ଏବଂ ବନ୍ୟା ଯୋଗୁ ରାଜ୍ୟର ବିଭିନ୍ନ ଭାଗରେ ଉତ୍ପନ୍ନ ପରିସ୍ଥିତିକୁ ନେଇ ଆଲୋଚନା କରିଛି । ପ୍ରଭାବିତଙ୍କୁ ଯଥା ସମ୍ଭବ ସହାୟତା ପ୍ରଦାନ କରାଯିବ । ଏହି ବିପର୍ଯ୍ୟୟ ସମୟରେ କେରଳର ଜନସାଧାରଣଙ୍କ ସହ କାନ୍ଧକୁ କାନ୍ଧ ମିଳାଇ ଆମେ ଠିଆ ହୋଇଛୁ ।”
ଭାରତ ଓ ‘ଟ୍ରାନ୍ସପୋର୍ଟ ଫର୍ ଲଣ୍ଡନ’ ମଧ୍ୟରେ ବୁଝାମଣାପତ୍ରକୁ କ୍ୟାବିନେଟର ଅନୁମୋଦନ

ଭାରତ ଓ ‘ଟ୍ରାନ୍ସପୋର୍ଟ ଫର୍ ଲଣ୍ଡନ’ ମଧ୍ୟରେ ବୁଝାମଣା (ଏମ୍ଓୟୁ)ଏବଂ ଏହାର କାର୍ଯ୍ୟକାରିତାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଗ୍ରେଟର ଲଣ୍ଡନ ଅଥରିଟି ଆକ୍ଟ, 1999(ୟୁକେ) ଅନୁଯାୟୀ ଗଠିତ ବୈଧାନିକ ସଂସ୍ଥା ‘ଟ୍ରାନ୍ସପୋର୍ଟ ଫର୍ ଲଣ୍ଡନ’ ଭାରତରେ ସାଧାରଣ ପରିବହନ ବ୍ୟବସ୍ଥାର ବିକାଶ ପାଇଁ କେନ୍ଦ୍ର ସଡ଼କ ପରିବହନ ଓ ରାଜପଥ ମନ୍ତ୍ରଣାଳୟ ସହ ବୁଝାମଣାପତ୍ର ସ୍ୱାକ୍ଷର କରିବ । ଭାରତରେ ସାଧାରଣ ପରିବହନ ବ୍ୟବସ୍ଥାର ବିକାଶ, ଯାତ୍ରୀ ସେବାରେ ଉନ୍ନତି ଏବଂ ଉଚ୍ଚକ୍ଷମତା ସମ୍ପନ୍ନ ବସ ଚଳାଚଳ ପାଇଁ ଏହି ବୁଝାମଣାପତ୍ର ସହାୟକ ହେବ । ଭାରତ ଓ ବ୍ରିଟେନ ମଧ୍ୟରେ ଦୀର୍ଘକାଳୀନ ଦ୍ୱିପାକ୍ଷିକ ସମ୍ପର୍କ ମଧ୍ୟ ଏହାଦ୍ୱାରା ରହିପାରିବ । ଏମଓୟୁ ସମସ୍ତଙ୍କ ପାଇଁ ସମନ୍ୱିତ ପରିବହନ ବ୍ୟବସ୍ଥାକୁ ସୁଦୃଢ଼ କରିବ । ଉଚ୍ଚକୋଟୀର ପରିବହନ ସେବା ସମାଜର ସବୁ ବର୍ଗଙ୍କୁ ମିଳିପାରିବ ।
ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 22 ଜାନୁଆରୀ, 2019ରେ ବାରଣାସୀଠାରେ ଉଦ୍ଘାଟନ କରିବେ ପଞ୍ଚଦଶ ପ୍ରବାସୀ ଭାରତୀୟ ଦିବସ ସମ୍ମିଳନୀ;

ମରିସସ୍ ପ୍ରଧାନମନ୍ତ୍ରୀ ଶ୍ରୀ ପ୍ରବିନ୍ଦ ଜଗନ୍ନାଥ ହେବେ ମୁଖ୍ୟ ଅତିଥି ପ୍ରବାସୀ ଭାରତୀୟ ଦିବସ 2019ର ବିଷୟବସ୍ତୁ – “ନୂତନ ଭାରତ ନିର୍ମାଣରେ ପ୍ରବାସୀ ଭାରତୀୟଙ୍କ ଭୂମିକା” ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ 22 ଜାନୁଆରୀ, 2019ରେ ଉତ୍ତରପ୍ରଦେଶର ବାରାଣାସୀଠାରେ ପଞ୍ଚଦଶ ପ୍ରବାସୀ ଭାରତୀୟ ଦିବସ ସମ୍ମେଳନକୁ ଉଦ୍ଘାଟନ କରିବେ । ପ୍ରଥମ ଥର ବାରାଣାସୀରେ 21ରୁ 23 ଜାନୁଆରୀ 2019 ପର୍ଯ୍ୟନ୍ତ ଏହି ତିନି ଦିନିଆ ସମ୍ମିଳନୀର ଆୟୋଜନ କରାଯାଉଛି । ପ୍ରବାସୀ ଭାରତୀୟ ଦିବସ ସମ୍ମେଳନ 2019ର ବିଷୟବସ୍ତୁ ରହିଛି- “ନୂତନ ଭାରତ ନିର୍ମାଣରେ ପ୍ରବାସୀ ଭାରତୀୟଙ୍କ ଭୂମିକା” । ଅଧିକାଂଶ ପ୍ରବାସୀ ଭାରତୀୟ କୁମ୍ଭ ମେଳା ଏବଂ ଗଣତନ୍ତ୍ର ଦିବସ ସମାରୋହରେ ଯୋଗ ଦେବାର ଭାବନାକୁ ସମ୍ମାନ ଦେଇ ଚଳିତ ଥର ପ୍ରବାସୀ ଭାରତୀୟ ସମ୍ମିଳନୀର ଆୟୋଜନ 9 ଜାନୁଆରୀ ବଦଳରେ 21ରୁ 23 ଜାନୁଆରୀ 2019ରେ ଆୟୋଜନ କରାଯାଉଛି । ସମ୍ମିଳନୀ ପରେ ଅଂଶଗ୍ରହଣକାରୀମାନେ 24 ଜାନୁଆରୀରେ କୁମ୍ଭମେଳାରେ ସାମିଲ ହେବା ଲାଗି ପ୍ରୟାଗରାଜ ଯାତ୍ରା କରିବେ । 25 ଜାନୁଆରୀରେ ପ୍ରବାସୀ ଲୋକମାନେ ଦିଲ୍ଲୀ ଅଭିମୁଖେ ପ୍ରସ୍ଥାନ କରିବେ ଏବଂ 26 ଜାନୁଆରୀ, 2019ରେ ନୂଆଦିଲ୍ଲୀରେ ଗଣତନ୍ତ୍ର ଦିବସ ପ୍ୟାରେଡ ଦେଖିବେ । ମରିସସ୍ ପ୍ରଧାନମନ୍ତ୍ରୀ ଶ୍ରୀ ପ୍ରବିନ୍ଦ ଜଗନ୍ନାଥ ପ୍ରବାସୀ ଭାରତୀୟ ଦିବସ ସମ୍ମିଳନୀର ପଞ୍ଚଦଶ ସଂସ୍କରଣରେ ମୁଖ୍ୟ ଅତିଥି ଭାବେ ଯୋଗଦେବେ । ନରୱେର ସାଂସଦ ଶ୍ରୀ ହିମାଂଶୁ ଗୁଲାଠି ବିଶିଷ୍ଟ ଅତିଥି ଏବଂ ନ୍ୟୁଜିଲାଣ୍ଡର ସାଂସଦ ଶ୍ରୀ କୱଁଲଜୀତ ସିଂ ବକ୍ସି ସମ୍ମାନିତ ଅତିଥି ଭାବେ ଯୋଗ ଦେବେ । ଚଳିତ ସଂସ୍କରଣର ପ୍ରମୁଖ ଆୟୋଜନ ମଧ୍ୟରେ ରହିଛି – 21 ଜାନୁଆରୀ, 2019 – ଯୁବ ପ୍ରବାସୀ ଭାରତୀୟ ଦିବସ । ଏହି ଆୟୋଜନ ଯୁବ ପ୍ରବାସୀ ଭାରତୀୟମାନଙ୍କୁ ନୂତନ ଭାରତ ସହ ଯୋଡ଼ିହେବାର ସୁଯୋଗ ଉପଲବ୍ଧ ହେବ । 22 ଜାନୁଆରୀ, 2019 – ପ୍ରବାସୀ ଭାରତୀୟ ଦିବସ ସମ୍ମେଳନକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଦ୍ୱାରା ମରିସସ ପ୍ରଧାନମନ୍ତ୍ରୀ ଶ୍ରୀ ପ୍ରବିନ୍ଦ ଜଗନ୍ନାଥଙ୍କ ଉପସ୍ଥିତିରେ ଉଦଘାଟନ । 23 ଜାନୁଆରୀ, 2019 – ଉଦଯାପନୀ ଅଧିବେଶନ ଏବଂ ରାଷ୍ଟ୍ରପତିଙ୍କ ଦ୍ୱାରା ପ୍ରବାସୀ ଭାରତୀୟ ସମ୍ମେଳନର ପୁରସ୍କାର ପ୍ରଦାନ । ଏହି ଆୟୋଜନ ସମୟରେ ବିଭିନ୍ନ ପୂର୍ଣ୍ଣ ଅଧିବେଶନର ଆୟୋଜନ କରାଯିବ । ସନ୍ଧ୍ୟାରେ ସାଂସ୍କୃତିକ କାର୍ଯ୍ୟକ୍ରମ ଆୟୋଜନ କରାଯିବ । ପ୍ରବାସୀ ଭାରତୀୟ ଦିବସ ସମ୍ପର୍କରେ : ପୂର୍ବତନ ପ୍ରଧାନମନ୍ତ୍ରୀ ସ୍ୱର୍ଗତ ଅଟଳ ବିହାରୀ ବାଜପେୟୀ ପ୍ରବାସୀ ଭାରତୀୟ ଦିବସ ପାଳନ କରିବା ଲାଗି ନିଷ୍ପତ୍ତି ନେଇଥିଲେ । ପ୍ରଥମେ ପ୍ରବାସୀ ଭାରତୀୟ ଦିବସର ଆୟୋଜନ 9 ଜାନୁଆରୀ, 2003ରେ ନୂଆଦିଲ୍ଲୀରେ ହୋଇଥିଲା । ପ୍ରବାସୀ ଭାରତୀୟ ଦିବସର ଆୟୋଜନ ଲାଗି 9 ଜାନୁଆରୀ ତାରିଖକୁ ଏଥିପାଇଁ ଚୟନ କରାଯାଇଥିଲା ଯେ 1915 ମସିହାରେ ଏହି ଦିନ ହିଁ ମହାତ୍ମା ଗାନ୍ଧୀ ଦକ୍ଷିଣ ଆଫ୍ରିକାରୁ ଭାରତକୁ ଫେରିଥିଲେ । ଏବେ ପ୍ରବାସୀ ଭାରତୀୟ ଦିବସର ଆୟୋଜନ ପ୍ରତି ଦୁଇ ବର୍ଷରେ ଥରେ କରାଯାଉଛି । ଏହି ଆୟୋଜନ ବିଦେଶରେ ରହୁଥିବା ଭାରତୀୟମାନଙ୍କୁ ସରକାରଙ୍କ ସହିତ କାମ କରିବା ଏବଂ ନିଜ ମୂଳ ସହିତ ପୁଣିଥରେ ଯୋଡ଼ିହେବା ଲାଗି ମଂଚ ଉପଲବ୍ଧ କରାଇଥାଏ । ସମ୍ମିଳନୀ କାଳରେ ଭାରତ ଏବଂ ବିଦେଶରେ ବିଭିନ୍ନ କ୍ଷେତ୍ରରେ ଗୁରୁତ୍ୱପୂର୍ଣ୍ଣ ଯୋଗଦାନ ଦେଇଥିବା ଚୟନ ହୋଇଥିବା ପ୍ରବାସୀ ଭାରତୀୟମାନଙ୍କୁ ପ୍ରବାସୀ ଭାରତୀୟ ସମ୍ମାନ ପ୍ରଦାନ କରାଯାଇଥାଏ । ଚତୁର୍ଦ୍ଦଶ ପ୍ରବାସୀ ଭାରତୀୟ ଦିବସ 7ରୁ 9 ଜାନୁଆରୀ, 2017ରେ ବାଙ୍ଗାଲୁରୁ, କର୍ଣ୍ଣାଟକରେ ଆୟୋଜିତ ହୋଇଥିଲା, ଯାହାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉଦ୍ଘାଟନ କରିଥିଲେ । ଚତୁର୍ଦ୍ଦଶ ପ୍ରବାସୀ ଭାରତୀୟ ଦିବସର ବିଷୟବସ୍ତୁ ଥିଲା – “ପ୍ରବାସୀ ଭାରତୀୟମାନଙ୍କ ସହିତ ସମ୍ପର୍କକୁ ପୁନଃପରିଭାଷିତ କରିବା” । ଏଥିରେ ନିଜର ସମ୍ବୋଧନରେ ଶ୍ରୀ ମୋଦୀ କହିଥିଲେ ଯେ ପ୍ରବାସୀ ଭାରତୀୟ ଭାରତର ଶ୍ରେଷ୍ଠ ସଂସ୍କୃତି, ସଦାଚାର ଏବଂ ମୂଲ୍ୟବୋଧର ପ୍ରତିନିଧିତ୍ୱ କରିଥାନ୍ତି ଏବଂ ନିଜର ଯୋଗଦାନ ପାଇଁ ସମ୍ମାନିତ ହୋଇଛନ୍ତି । ସରକାରଙ୍କ ପ୍ରାଥମିକତାର ପ୍ରମୁଖ କ୍ଷେତ୍ର ଭାବେ ପ୍ରବାସୀ ଭାରତୀୟ ସମୁଦାୟଙ୍କ ସହିତ ଲଗାତାର ସମ୍ପର୍କର ଗୁରୁତ୍ୱ ଉପରେ ସେ ଜୋର ଦେଇଥିଲେ ।
ନେସନାଲ ଇନଷ୍ଟିଟ୍ୟୁଟ ଅଫ ଡିଜାଇନ (ଏନଆଇଡି) ଆଇନ, 2014ରେ ସଂଶୋଧନକୁ କ୍ୟାବିନେଟ ମଞ୍ଜୁରି

ନେସନାଲ ଇନଷ୍ଟିଟ୍ୟୁଟ ଅଫ ଡିଜାଇନ (ଏନଆଇଡି) ଆଇନ, 2014 ଅଧୀନକୁ ଚାରିଟି ପ୍ରତିଷ୍ଠାନ- ନେସନାଲ ଇନଷ୍ଟିଟ୍ୟୁଟ ଅଫ ଡିଜାଇନ, ଅମରାବତୀ/ବିଜୟୱାଡ଼ା; ଆନ୍ଧ୍ରପ୍ରଦେଶ, ନେସନାଲ ଇନଷ୍ଟିଟ୍ୟୁଟ ଅଫ ଡିଜାଇନ, ଭୋପାଳ, ମଧ୍ୟପ୍ରଦେଶ; ନେସନାଲ ଇନଷ୍ଟିଟ୍ୟୁଟ ଅଫ ଡିଜାଇନ ଜୋରହାଟ, ଆସାମ ଏବଂ ନେସନାଲ ଇନଷ୍ଟିଟ୍ୟୁଟ ଅଫ ଡିଜାଇନ, କୁରକ୍ଷେତ୍ର, ହରିୟାଣାକୁ ଅଣାଯିବ । ଏଥିସହିତ ଏଗୁଡ଼ିକୁ ନେସନାଲ ଇନଷ୍ଟିଟ୍ୟୁଟ ଅଫ ଡିଜାଇନ, ଅହମ୍ମଦାବାଦ ଭଳି ଇନଷ୍ଟିଟ୍ୟୁଟ ଅଫ ନେସନାଲ ଇମ୍ପୋର୍ଟାନ୍ସ (ଆଇଏନଆଇ) ଅର୍ଥାତ ଜାତୀୟ ମହତ୍ୱ ବହନ କରୁଥିବା ଅନୁଷ୍ଠାନ ଭାବେ ଘୋଷଣା କରିବା ଲାଗି ଏନଆଇଡି ଆଇନ 2014ରେ ସଂଶୋଧନ କରାଯିବ । ଏଥିପାଇଁ ସଂସଦରେ ଏକ ବିଲ ଅଣାଯିବ । ଆଜି ଏ ସଂକ୍ରାନ୍ତ ଏକ ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । ଉପରୋକ୍ତ ଆଇନ ଲାଗି ପ୍ରସ୍ତାବିତ ସଂଶୋଧନରେ ଏନଆଇଡି ବିଜୟୱାଡ଼ାର ନାମ ବଦଳାଇ ଏନଆଇଡି ଅମରାବତୀ କରାଯିବାର ପ୍ରସ୍ତାବ ରହିଛି । ଏଥିସହିତ, ଏହି ବିଲରେ ପ୍ରିନ୍ସିପାଲ ଡିଜାଇନର ପଦବୀକୁ ପ୍ରଫେସରଙ୍କ ସମକକ୍ଷ କରିବାର ମଧ୍ୟ ପ୍ରସ୍ତାବ ରହିଛି । ଦେଶର ବିଭିନ୍ନ କ୍ଷେତ୍ରରେ ନୂଆ ନେସନାଲ ଇନଷ୍ଟିଟ୍ୟୁଟ ଅଫ ଡିଜାଇନ ପ୍ରତିଷ୍ଠା ଇନଷ୍ଟିଟ୍ୟୁଟ ଅଫ ନେସନାଲ ଇମ୍ପୋର୍ଟାନ୍ସ ଭଳି କରାଯିବା ଦ୍ୱାରା ଡିଜାଇନ କ୍ଷେତ୍ରରେ ଅତ୍ୟଧିକ କୁଶଳୀ ଶ୍ରମଶକ୍ତି ପ୍ରସ୍ତୁତ କରିବାରେ ସହାୟତା ମିଳିପାରିବ । ଏହାଦ୍ୱାରା ଶିଳ୍ପ, ହସ୍ତଶିଳ୍ପ, ଗ୍ରାମୀଣ କୌଶଳ, ଲଘୁ ମଧ୍ୟମ ଏବଂ ବୃହତ ଉଦ୍ୟୋଗ ଲାଗି ସ୍ଥାୟୀ ଡିଜାଇନ ସମ୍ବଳ ଉପଲବ୍ଧ କରାଯିବା ସମ୍ଭବ ହେବ । ଏହା ପ୍ରତ୍ୟକ୍ଷ ଏବଂ ପରୋକ୍ଷ ଭାବେ ନିଯୁକ୍ତି ସୁଯୋଗ ସୃଷ୍ଟି କରିବ । ଏହାଦ୍ୱାରା କ୍ଷମତା, ଦକ୍ଷତା ଏବଂ ପ୍ରତିଷ୍ଠାନ ନିର୍ମାଣ ଲାଗି ବିଭିନ୍ନ କାର୍ଯ୍ୟକ୍ରମକୁ ମଧ୍ୟ ବଳ ମିଳିପାରିବ ।
ସେପ୍ଟେମ୍ବର ୨୫ରେ ‘ଗ୍ଲୋବାଲ ସିଟିଜେନ୍ ଲାଇଭ’କୁ ଭିଡ଼ିଓ ଯୋଗେ ସମ୍ବୋଧନ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସେପ୍ଟେମ୍ବର ୨୫ ତାରିଖ ସନ୍ଧ୍ୟାରେ ଗ୍ଲୋବାଲ ସିଟିଜେନ ଲାଇଭ୍ କାର୍ଯ୍ୟକ୍ରମକୁ ଭିଡିଓ ଯୋଗେ ଉଦ୍‌ବୋଧନ ଦେବେ । ଗ୍ଲୋବାଲ ସିଟିଜେନ ଏକ ବୈଶ୍ୱିକ ମାନବୀୟ ଅଧିକାର ସଂଗଠନ, ଯାହା ବିଶ୍ୱରୁ ଉତ୍କଟ ଦାରିଦ୍ର‌୍ୟ ଦୂରୀକରଣ ଦିଗରେ କାର୍ଯ୍ୟ କରି ଆସୁଛି । ଏହା ଏକ ୨୪ ଘଣ୍ଟିଆ କାର୍ଯ୍ୟକ୍ରମ । ଯାହା ସେପ୍ଟମ୍ବର ୨୫ ଓ ୨୬ ତାରିଖ ରାତିରେ ଆୟୋଜିତ ହୋଇଛି । ମୁମ୍ବାଇ, ନ୍ୟୁୟର୍କ, ପ୍ୟାରିସ୍‌, ରିଓ-ଡି-ଜେନିରୋ, ସିଡନୀ, ଲସ୍‌ଆଞ୍ଜେଲ୍ସ, ଲାଗୋସ ଓ ସିଓଲ ଭଳି ପ୍ରମୁଖ ନଗରୀରେ ଏହି କାର୍ଯ୍ୟକ୍ରମର ସିଧା ପ୍ରସାରଣ କରାଯିବ । ବିଭିନ୍ନ ସାମାଜିକ ଗଣମାଧ୍ୟମ ଚାନେଲରେ ବିଶ୍ୱର ୧୨୦ଟି ଦେଶରେ ଏହାର ପ୍ରସାରଣ ହେବ ।
ଗୁରୁ ରବିଦାସଙ୍କୁ ତାଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ଗୁରୁ ରବିଦାସଙ୍କୁ ତାଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଗୁରୁ ରବିଦାସଙ୍କୁ ତାଙ୍କ ଜୟନ୍ତୀ ଅବସରରେ ଶ୍ରଦ୍ଧା ସୁମନ ଅର୍ପଣ କରୁଛି । ଗୁରୁ ରବିଦାସ ହେଉଛନ୍ତି ଆମ ଦେଶରେ ଜନ୍ମ ହୋଇଥିବା ମହାନ ସନ୍ଥମାନଙ୍କ ମଧ୍ୟରୁ ଅନ୍ୟତମ । ସେ ଏକ ସମାନତା ଓ ଯଥାର୍ଥତା ବିଶିଷ୍ଟ ଏବଂ କରୁଣାପୂର୍ଣ୍ଣ ସମାଜ ପ୍ରତିଷ୍ଠା ଦିଗରେ ପ୍ରଚେଷ୍ଟା କରିଥିଲେ । ତାଙ୍କ ଶିକ୍ଷା ସର୍ବକାଳୀନ ଏବଂ ସମାଜର ସବୁ ବର୍ଗର ଜନସାଧାରଣଙ୍କ ପାଇଁ ପ୍ରାସଙ୍ଗିକ । ଗୁରୁ ରବିଦାସ ଆମ ସମାଜରେ ଅନେକ ସକାରାତ୍ମକ ପରିବର୍ତ୍ତନ ଆଣିଥିଲେ । ମନୁଷ୍ୟକୁ ପଛକୁ ନେଉଥିବା ପ୍ରଚଳିତ ପ୍ରଥାକୁ ନେଇ ସେ ପ୍ରଶ୍ନ ଉଠାଇଥିଲେ ଏବଂ ସମୟ ସହିତ ତାଳ ଦେଇ ପରିବର୍ତ୍ତନ ଆଣିବା ପାଇଁ ସେ ଜନସାଧାରଣଙ୍କୁ ଅନୁପ୍ରାଣିତ କରିଥିଲେ । ସମୟ ସହିତ ତାଳ ଦେଇ ପରିବର୍ତ୍ତନ ଆଣିବା ଉପରେ ତାଙ୍କର ଗୁରୁତ୍ୱ ଏବଂ ଅନୁସନ୍ଧାନର ଭାବନା ଅତ୍ୟନ୍ତ ମହନୀୟ । ଐକ୍ୟ ଏବଂ ଭ୍ରାତୃତ୍ୱଭାବର ମୂଲ୍ୟବୋଧ ପ୍ରତି ଗୁରୁ ରବିଦାସଙ୍କର ଅଖଣ୍ଡ ବିଶ୍ୱାସ ରହିଥିଲା । କୌଣସି ଭେଦ ଭାବ ଉପରେ ସେ ବିଶ୍ୱାସ କରୁନଥିଲେ । ଯେତେବେଳେ ଆମେ ‘ସବକା ସାଥ, ସବକା ବିକାଶ’ ଉଦ୍ଦେଶ୍ୟ ସହିତ କାର୍ଯ୍ୟ କରୁଛୁ ସେତେବେଳେ ଆମେ ସବୁ ମଣିଷ ବିଶେଷ କରି ଗରିବମାନଙ୍କ ସେବା ଲାଗି ଗୁରୁ ରବିଦାସଙ୍କ ମହାନ ଭାବନା ଦ୍ୱାରା ଗଭୀର ଭାବେ ଅନୁପ୍ରାଣିତ ହେଉଛୁ । ଆଜି ଗୁରୁ ରବିଦାସଙ୍କ ଏହି ପଂକ୍ତି ମୁଁ ଉଦ୍ଧୃତ କରିବାକୁ ଚାହିଁବି: ऐसा चाहूँ राज मैं जहाँ मिलै सबन को अन्न। छोट बड़ो सब सम बसै, रैदास रहै प्रसन्न।। ଏସା ଚାହୁଁ ରାଜ ମେଁ ଯହାଁ ମିଲୈ ସବନ କୋ ଅନ୍ନ । ଛୋଟ ବଡୋ ସବ ସମ ବସୈ ରୈଦାସ ରହେ ପ୍ରସନ୍ନ । ।
ମେଡିକାଲ ପାଠ୍ୟକ୍ରମରେ ଅନ୍ୟାନ୍ୟ ଅନଗ୍ରସର ଓ ଆର୍ଥିକ ଦୁର୍ବଳ ଶ୍ରେଣୀ ନିମନ୍ତେ ସଂରକ୍ଷଣ ନିଷ୍ପତ୍ତିକୁ ପ୍ରଧାନମନ୍ତ୍ରୀଙ୍କ ପ୍ରଶଂସା

ନିମ୍ନ ସ୍ନାତକ ଓ ସ୍ନାତକୋତ୍ତର ମେଡିକାଲ ଓ ଡେଣ୍ଟାଲ ପାଠ୍ୟକ୍ରମରେ ଚଳିତ ଶିକ୍ଷାବର୍ଷରୁ ଶତକଡା ୨୭ଭାଗ ଅନ୍ୟାନ୍ୟ ଅନଗ୍ରସର ଓ ଶତକଡା ଦଶଭାଗ ଆର୍ଥିକ ଦୃଷ୍ଟିରୁ ଦୁର୍ବଳ ଶ୍ରେଣୀ ଛାତ୍ରଛାତ୍ରୀଙ୍କ ନିମନ୍ତେ ସଂରକ୍ଷଣ ନିଷ୍ପତିକୁ ପ୍ରଧାନମନ୍ତ୍ରୀଙ୍କୁ ପ୍ରଶଂସା କରିଛନ୍ତି । ଧାରାବାହିକ ଟ୍ୱିଟ୍ ଜରିଆରେ ପ୍ରଧାନମନ୍ତ୍ରୀ କହିଛନ୍ତି ଯେ “ଆମ ସରକାର ଚଳିତ ଶିକ୍ଷାବର୍ଷଠାରୁ ଅନ୍ୟାନ୍ୟ ଅନଗ୍ରସରର ଶ୍ରେଣୀଙ୍କ ନିମନ୍ତେ ଶତକଡା ୨୭ ଓ ଆର୍ଥିକ ଦୁର୍ବଳଶ୍ରେଣୀଙ୍କ ନିମନ୍ତେ ଶତକଡା ଦଶଭାଗ ସଂରକ୍ଷଣ ସର୍ବଭାରତୀୟ କୋଟା ଯୋଜନା ଅଧୀନରେ ନିମ୍ନସ୍ନାତ୍ତକ ଓ ସ୍ନାତକୋତ୍ତର ଶ୍ରେଣୀ ମେଡିକାଲ ପାଠ୍ୟକ୍ରମ ନିମନ୍ତେ ଏକ ଐତିହାସିକ ନିଷ୍ପତ୍ତି ନେଇଛି । ଏହା ଆମର ହଜାର ହଜାର ଛାତ୍ରଛାତ୍ରୀଙ୍କୁ ଯଥେଷ୍ଟ ସାହାଯ୍ୟ ଓ ଉନ୍ନତ ସୁଯୋଗ ଦେବା ସହ ଦେଶର ସାମାଜିକ ନ୍ୟାୟ କ୍ଷେତ୍ରରେ ଏକ ଆଦର୍ଶ ସୃଷ୍ଟି କରିବ ।”
ଭୂତତ୍ୱ ଓ ଖଣିଜ ସମ୍ପଦ କ୍ଷେତ୍ରରେ ସହଯୋଗ ନେଇ ଭାରତ ବଲିଭିଆ ମଧ୍ୟରେ ବୁଝାମଣାକୁ କ୍ୟାବିନେଟର ଅନୁମୋଦନ

ଭୂତତ୍ୱ ଓ ଖଣିଜ ସମ୍ପଦ କ୍ଷେତ୍ରରେ ସହଯୋଗ ନେଇ ଭାରତ ଓ ବଲିଭିଆ ମଧ୍ୟରେ ପୂର୍ବରୁ ହୋଇଥିବା ବୁଝାମଣା ପତ୍ର ସ୍ୱାକ୍ଷରକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ କେନ୍ଦ୍ର କ୍ୟାବିନେଟ ଅନୁମୋଦନ କରିଛି । ଏହି ବୁଝାମଣା ବଲିଭିଆରେ 2019 ମାର୍ଚ୍ଚ ମାସରେ ସ୍ୱାକ୍ଷରିତ ହୋଇଥିଲା । ପ୍ରଭାବ ଏହି ବୁଝାମଣା ଫଳରେ ଖଣିଜ ସମ୍ପଦ କ୍ଷେତ୍ରରେ ଭାରତ ଏବଂ ବଲିଭିଆ ମଧ୍ୟରେ ସହଯୋଗ ବୃଦ୍ଧି ପାଇବା ନେଇ ଆନୁଷ୍ଠାନିକ ପ୍ରକ୍ରିୟା ସୃଷ୍ଟି ହେବ । ଏହା ଦ୍ୱାରା ସମ୍ପଦ, ଆଇନ ଓ ଯୋଜନାକୁ ନେଇ ସୂଚନାର ଆଦାନ ପ୍ରଦାନ, ପ୍ରଗତି ସମ୍ବନ୍ଧୀୟ ରଣନୀତିକୁ ନେଇ ଆଲୋଚନା ଚକ୍ରର ଆୟୋଜନ, ଉଭୟ ଦେଶ ମଧ୍ୟରେ ବୈଷୟିକ ଜ୍ଞାନକୌଶଳ ସ୍ଥାନାନ୍ତରଣ ନେଇ ପ୍ରୋତ୍ସାହନ, ମୂଲ୍ୟଯୁକ୍ତକରଣ ଆଦି ହୋଇପାରିବ ଯାହାଫଳରେ କି ଦସ୍ତାବୀଜକରଣ ଏବଂ ପ୍ରଚାର ଓ ପ୍ରସାର ଆଦି କରାଯାଇ ପାରିବ ।
କ୍ରିକେଟର କରୁଣ ନାଏରଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ଟେଷ୍ଟ କ୍ରିକେଟରେ ତ୍ରିଶତକ ହାସଲ କରିଥିବା ଭାରତୀୟ କ୍ରିକେଟର କରୁଣ ନାଏରଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ଐତିହାସିକ ତ୍ରିଶତକ ହାସଲକାରୀ କରୁଣ ନାଏରଙ୍କୁ ଶୁଭେଚ୍ଛା! ତୁମର ଉଲ୍ଲେଖନୀୟ କୃତିତ୍ଵ ପାଇଁ ଆମେ ସମସ୍ତେ ଉତ୍ସାହିତ ଏବଂ ଗର୍ବିତ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବିଶିଷ୍ଟ ସାହିତ୍ୟିକ ଡକ୍ଟର ରଜତ କୁମାର କରଙ୍କ ବିୟୋଗରେ ଶୋକ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଶିଷ୍ଟ ସାହିତ୍ୟିକ ଡକ୍ଟର ରଜତ କୁମାର କରଙ୍କ ବିୟୋଗରେ ଦୁଃଖ ପ୍ରକାଶ କରିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଡକ୍ଟର ରଜତ କୁମାର କର ସାଂସ୍କୃତିକ ଜଗତର ଜଣେ ବିଦ୍ୱାନ ଥିଲେ । ତାଙ୍କର ବହୁମୁଖୀ ପ୍ରତିଭାକୁ ସେ ରଥ ଯାତ୍ରାର ବିବରଣୀ ପ୍ରଦାନ ସମୟରେ ଦର୍ଶାଉଥିଲେ, ବିଭିନ୍ନ ପ୍ରସଙ୍ଗରେ ଲେଖୁଥିଲେ ଏବଂ ପାଲା କଳାକୁ ପୁନର୍ଜୀବିତ କରିବା ପାଇଁ କାର୍ଯ୍ୟ କରିଥିଲେ । ତାଙ୍କ ଦେହାନ୍ତରେ ଅତ୍ୟନ୍ତ ଦୁଃଖିତ । ପରିବାର ଏବଂ ପ୍ରଶଂସକମାନଙ୍କୁ ସମବେଦନା । ଓମ୍ ଶାନ୍ତି ।”
ଉଦ୍ଭାବନ, ନବସୃଜନ, ପ୍ରଯୁକ୍ତିବିଦ୍ୟା ବିକାଶକୁ ବଳ ଦେବା ଲାଗି ଭାରତ-ସିଙ୍ଗାପୁର ବୁଝାମଣାକୁ କେନ୍ଦ୍ର କେବିନେଟର ଅନୁମୋଦନ

ଭାରତ ଓ ସିଙ୍ଗାପୁର ମଧ୍ୟରେ ଔଦ୍ୟୋଗିକ ସମ୍ପତ୍ତି ସହଯୋଗ କ୍ଷେତ୍ରରେ ବୁଝାମଣାପତ୍ର ସ୍ଵାକ୍ଷର ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଅନୁମୋଦନ କରାଯାଇଛି । ଭାରତର ବାଣିଜ୍ୟ ଓ ଶିଳ୍ପ ମନ୍ତ୍ରଣାଳୟ ଅଧିନସ୍ଥ ଶିଳ୍ପ ନୀତି ଓ ପ୍ରୋତ୍ସାହନ ବିଭାଗ ଏବଂ ସିଙ୍ଗାପୁରର ଆଇନ ମନ୍ତ୍ରଣାଳୟ ଅଧିନସ୍ଥ ବୌଦ୍ଧିକ ସମ୍ପତ୍ତି କାର୍ଯ୍ୟ।ଳୟ ମଧ୍ୟରେ ଏହି ବୁଝାମଣା ହେବ । 4 ରୁ 7 ଅକ୍ଟୋବର ମଧ୍ୟରେ ସିଙ୍ଗାପୁର ପ୍ରଧାନମନ୍ତ୍ରୀଙ୍କ ଭାରତ ଗସ୍ତ କାଳରେ ଏହି ବୁଝାମଣା ସ୍ଵାକ୍ଷରିତ ହେବ । ଏହି ବୁଝାମଣା ଦ୍ଵାରା ପେଟେଣ୍ଟଗୁଡିକର ଔଦ୍ୟୋଗିକ ସମ୍ପତ୍ତି ଅଧିକାର, ଟ୍ରେଡମାର୍କ ଏବଂ ଶିଳ୍ପ ଡିଜାଇନ କ୍ଷେତ୍ରରେ ଦୁଇ ଦେଶ ମଧ୍ୟରେ ସହଯୋଗ ବୃଦ୍ଧି ପାଇବ । ଏହାଛଡା ଦୁଇ ଦେଶରେ ଉଦ୍ଭାବନ, ନବସୃଜନ, ପ୍ରଯୁକ୍ତି କୌଶଳର ବିକାଶ ଓ ପ୍ରୟୋଗ କ୍ଷେତ୍ରକୁ ଅଧିକ ବଳ ମିଳିବ । ଏହି ବୁଝାମଣା ଅଧୀନରେ ଦୁଇ ଦେଶ ମଧ୍ୟରେ ବୌଦ୍ଧିକ ସମ୍ପତ୍ତି ସମ୍ପର୍କିତ ଉତ୍ତମ ବୈଜ୍ଞାନିକ କାର୍ଯ୍ୟ ପଦ୍ଧତି, ଅନୁଭୂତି, ଜ୍ଞାନର ଆଦାନ-ପ୍ରଦାନ ହେବ । ବୌଦ୍ଧିକ ସମ୍ପତ୍ତି କ୍ଷେତ୍ରରେ ସ୍ଵତନ୍ତ୍ର ଜ୍ଞାନଥିବା ବିଶେଷଜ୍ଞମାନଙ୍କ ଆଦାନ-ପ୍ରଦାନ ହେବ । ସ୍ଵୟଂକ୍ରିୟତାର ବିକାଶ ଓ ଆଧୁନିକ ପ୍ରକଳ୍ପର କାର୍ଯ୍ୟ।ନ୍ଵୟନ କ୍ଷେତ୍ରରେ ଦୁଇ ଦେଶ ମଧ୍ୟରେ ସହଯୋଗ ବୃଦ୍ଧି ଦିଗରେ ପଦକ୍ଷେପ ନିଆଯିବ । ସ୍ଥାନୀୟ ବାଣିଜ୍ୟିକ ଗୋଷ୍ଠୀକୁ ବୌଦ୍ଧିକ ସମ୍ପତ୍ତି ସଂକ୍ରାନ୍ତ ତାଲିମ ପ୍ରଦାନ ସମ୍ପର୍କରେ ଦୁଇ ଦେଶ ମଧ୍ୟରେ ସହଭାଗିତା ବୃଦ୍ଧି ଦିଗରେ ପଦକ୍ଷେପ ନିଆଯିବ । ଏପ୍ରକାର ବୁଝାମଣା ଦ୍ଵାରା ଉଭୟ ଭାରତ ଓ ସିଙ୍ଗାପୁରର ଉଦ୍ୟୋଗୀ, ପୁଞ୍ଜି ନିବେଶକାରୀ, ବ୍ୟବସାୟ ସଂସ୍ଥାନମାନେ ନବସୃଜନ ତଥା ବୌଦ୍ଧିକ ସମ୍ପତ୍ତି ସଂକ୍ରାନ୍ତ ବ୍ୟବସ୍ଥାଗତ ଅନୁଭୂତିର ଆଦାନ-ପ୍ରଦାନ କରି ପାରସ୍ପରିକ ଉପକାର ଲାଭ କରିପାରିବେ । ବିଶ୍ଵିକ ନବସୃଜନ କ୍ଷେତ୍ରରେ ଏହି ବୁଝାମଣା ଭାରତକୁ ଏକ ପ୍ରମୁଖ ଅଞ୍ଚଳରେ ପରିଣତ କରିବ ।
ସମବର୍ଗୀ ଏବଂ ସ୍ୱାସ୍ଥ୍ୟସେବା ପେସା ବିଲ, 2018କୁ କ୍ୟାବିନେଟ ଅନୁମୋଦନ

ସମବର୍ଗୀ ଏବଂ ସ୍ୱାସ୍ଥ୍ୟସେବା ପେସାଦାରଙ୍କ ଦ୍ୱାରା ଶିକ୍ଷା ଏବଂ ସେବାର ନିୟନ୍ତ୍ରଣ ଓ ମାନକୀକରଣ ଲାଗି ସମବର୍ଗୀ ଏବଂ ସ୍ୱାସ୍ଥ୍ୟସେବା ପେସା ବିଲ, 2018କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ଅନୁମୋଦନ କରିଛନ୍ତି । ଭାରତୀୟ ସମବର୍ଗୀ ଏବଂ ସ୍ୱାସ୍ଥ୍ୟ ସେବା ପରିଷଦ ଏବଂ ଅନୁରୂପ ରାଜ୍ୟ ସମବର୍ଗୀ ଏବଂ ସ୍ୱାସ୍ଥ୍ୟସେବା ପରିଷଦମାନ ପ୍ରତିଷ୍ଠା ଲାଗି ଏହି ବିଲରେ ବ୍ୟବସ୍ଥା ରହିଛି । ଏହି ସଂସ୍ଥାଗୁଡ଼ିକ ସମବର୍ଗୀ ଏବଂ ସ୍ୱାସ୍ଥ୍ୟସେବା ପେସାଗୁଡ଼ିକ ପାଇଁ ମାନକ ନିର୍ଦ୍ଧାରଣ ଏବଂ ବ୍ୟବସ୍ଥା ପ୍ରଦାନରେ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିବେ । ବିବରଣୀ : କେନ୍ଦ୍ରୀୟ ଏବଂ ସ୍ଥାନୀୟ ରାଜ୍ୟ ସମବର୍ଗୀ ଏବଂ ସ୍ୱାସ୍ଥ୍ୟସେବା ପରିଷଦ; ସମବର୍ଗୀ ଏବଂ ସ୍ୱାସ୍ଥ୍ୟସେବା ବର୍ଗରେ 53ଟି ପେସା ସହିତ 15ଟି ବୃହତ ପେସାଦାର ବର୍ଗ ପ୍ରତିଷ୍ଠା । କେନ୍ଦ୍ରୀୟ ପରିଷଦ ଏବଂ ରାଜ୍ୟ ପରିଷଦର ଢାଞ୍ଚା, ସମ୍ବିଧାନ, ଗଠନ ଏବଂ ପରିଚାଳନା ଲାଗି ବିଲରେ ବ୍ୟବସ୍ଥା ରହିଛି, ଯଥା ନୀତି ଏବଂ ମାନକ ପ୍ରସ୍ତୁତି, ପେସାଦାର ବ୍ୟବହାରର ନିୟନ୍ତ୍ରଣ, ଲାଇଭ ରେଜିଷ୍ଟର ସୃଷ୍ଟି ଏବଂ ବଜାୟ ରଖିବା, ସାଧାରଣ ପ୍ରବେଶିକା ଏବଂ ପ୍ରସ୍ଥାନ ପରୀକ୍ଷାର ବ୍ୟବସ୍ଥା ଆଦି । iii. କେନ୍ଦ୍ରୀୟ ପରିଷଦରେ 47 ଜଣ ସଦସ୍ୟ ରହିବେ, ଏମାନଙ୍କ ମଧ୍ୟରୁ 14 ଜଣ ପଦବୀଧାରୀ ହୋଇଥିବେ ଯେଉଁମାନେ ବିବିଧ ଏବଂ ସମ୍ବନ୍ଧୀୟ କାର୍ଯ୍ୟ ଓ ଦାୟିତ୍ୱ ତୁଲାଉଥିବେ । ଅବଶିଷ୍ଟ 33 ଜଣ ଅଣ-ପଦବୀଧାରୀ ସଦସ୍ୟ ରହିବେ ଯେଉଁମାନେ ମୁଖ୍ୟତଃ 15ଟି ପେସାଦାର ବର୍ଗକୁ ପ୍ରତିନିଧିତ୍ୱ କରୁଥିବେ । ରାଜ୍ୟ ପରିଷଦର ଗଠନ ମଧ୍ୟ କେନ୍ଦ୍ରୀୟ ପରିଷଦ ଅନୁରୂପ ହେବ । ଏଥିରେ 7ଜଣ ପଦବୀଧାରୀ ସଦସ୍ୟ ଏବଂ 21 ଜଣ ଅଣ ପଦବୀଧାରୀ ସଦସ୍ୟ ଥିବେ ଏବଂ ଜଣେ ଅଧ୍ୟକ୍ଷଙ୍କୁ ଅଣପଦବୀଧାରୀ ସଦସ୍ୟଙ୍କ ମଧ୍ୟରୁ ନିର୍ବାଚିତ କରାଯିବ । ନିର୍ଦ୍ଦିଷ୍ଟ ବିବେଚିତ ବର୍ଗ ସଂକ୍ରାନ୍ତରେ ସ୍ୱାଧୀନ ଭାବେ ପ୍ରସଙ୍ଗଗୁଡ଼ିକୁ ଅନୁଧ୍ୟାନ କରିବା ଏବଂ ସୁପାରିସ କରିବା ଲାଗି କେନ୍ଦ୍ର ଏବଂ ରାଜ୍ୟ ପରିଷଦ ଅଧୀନରେ ପେସାଦାର ପରାମର୍ଶଦାତା ପରିଷଦ ରହିବ । ଯେକୌଣସି ନିର୍ଦ୍ଧାରିତ ହେଉଥିବା ପେସା ପାଇଁ ଅନ୍ୟ ଜାରି ରହିଥିବା ଆଇନ ଉପରେ ଏହି ବିଲର ପ୍ରଧାନ୍ୟ ରହିବ । ରାଜ୍ୟ ପରିଷଦ ସମବର୍ଗୀ ଏବଂ ସ୍ୱାସ୍ଥ୍ୟସେବା ସଂସ୍ଥାନଗୁଡ଼ିକର ମାନ୍ୟତା ଦାୟିତ୍ୱ ନେବ । ଅନିୟମିତତା ଉପରେ ଅଙ୍କୁଶ ଲଗାଇବା ପାଇଁ ଅପରାଧ ଏବଂ ଦଣ୍ଡବିଧାନ ବ୍ୟବସ୍ଥା ବିଲରେ ରହିଛି । ଏହି ବିଲ ମଧ୍ୟ କେନ୍ଦ୍ର ଓ ରାଜ୍ୟ ସରକାରଙ୍କୁ ନିୟମ ପ୍ରଣୟନ କରିବାର କ୍ଷମତା ଦେଇଛି । ପରିଷଦକୁ ନିର୍ଦ୍ଦେଶନାମା ଜାରି ରଖିବା, ନିୟମ ପ୍ରଣୟନ କରିବା ଏବଂ ଅନୁଚ୍ଛେଦ ଯୋଡ଼ିବା ଏବଂ ସଂଶୋଧନ କରିବାର କ୍ଷମତା କେନ୍ଦ୍ର ସରକାରଙ୍କ ନିକଟରେ ରହିଛି । ଲକ୍ଷ୍ୟ : ଆଇନ ପାରିତ ହେବାର 6 ମାସ ମଧ୍ୟରେ ଏକ ଅନ୍ତରୀଣ ପରିଷଦ ଗଠନ କରାଯିବ ଏହା କେନ୍ଦ୍ରୀୟ ପରିଷଦର ପ୍ରତିଷ୍ଠା ହେବା ପର୍ଯ୍ୟନ୍ତ ଦୁଇ ବର୍ଷ ଲାଗି ଦାୟିତ୍ୱରେ ରହିବ । କେନ୍ଦ୍ର ଏବଂ ରାଜ୍ୟରେ ପ୍ରତିଷ୍ଠା ହେବାକୁ ଥିବା ପରିଷଦ କର୍ପୋରେଟ ବଡି ଭାବେ ପ୍ରତିଷ୍ଠିତ ହେବ ଏବଂ ଏଥିରେ ବିଭିନ୍ନ ଉତ୍ସରୁ ପାଣ୍ଠି ସଂଗ୍ରହ କରିବାର ବ୍ୟବସ୍ଥା ରହିବ । ଆବଶ୍ୟକ ହେଲେ ଗ୍ରାଣ୍ଟ ଇନ ଏଡ ଜରିଆରେ ପରିଷଦଗୁଡ଼ିକୁ କେନ୍ଦ୍ର ଏବଂ ରାଜ୍ୟ ସରକାର ଯଥାକ୍ରମେ ସହାୟତା କରିବେ । ତେବେ, ଯଦି ରାଜ୍ୟ ସରକାର ଅକ୍ଷମତା ପ୍ରକାଶ କରନ୍ତି, କେନ୍ଦ୍ର ସରକାର ପ୍ରାରମ୍ଭିକ କିଛି ବର୍ଷ ଲାଗି ରାଜ୍ୟ ପରିଷଦଗୁଡ଼ିକୁ ଅନୁଦାନ ଜାରି କରିପାରନ୍ତି । ବୃହତ ପ୍ରଭାବ, ନିଯୁକ୍ତି ସୁଯୋଗ ସୃଷ୍ଟି ସମ୍ଭାବନା ସହିତ ପରିଷଦ ପ୍ରତିଷ୍ଠା ହେବା ତାରିଖର କିଛି ବର୍ଷ ମଧ୍ୟରେ ସମସ୍ତ ସମବର୍ଗୀ ଏବଂ ସ୍ୱାସ୍ଥ୍ୟସେବା ପେସାଦାରମାନଙ୍କୁ ଗୋଟିଏ ପରିଷଦ ମଧ୍ୟକୁ ଆଣିବା । ସମବର୍ଗୀ ଏବଂ ସ୍ୱାସ୍ଥ୍ୟସେବା ଶ୍ରମଶକ୍ତିରେ ପେସାଦାରୀତାକୁ ସକ୍ଷମ କରି ସ୍ୱାସ୍ଥ୍ୟସେବା କ୍ଷେତ୍ରରେ ଶିକ୍ଷିତ, ଉଚ୍ଚ କୁଶଳୀ ଏବଂ ପ୍ରତିଯୋଗିତାମୂଳକ ଚାକିରି ସୃଷ୍ଟି କରିବାର ସୁଯୋଗ । iii. ଆୟୁଷ୍ମାନ ଭାରତ ଆଧାରରେ ଉଚ୍ଚ ମାନର, ବହୁପକ୍ଷୀୟ ସେବା ପ୍ରଚଳନ କରିବା ଯାହା "ଡାକ୍ତର ନେତୃତ୍ୱ ଢାଞ୍ଚା'ରୁ ଏକ "ଯତ୍ନ ଗ୍ରହଣୀୟ ଏବଂ ଦଳ ଆଧାରିତ' ଢାଞ୍ଚା ଆଡ଼କୁ ନେଇଯାଉଥିବ । ବିଶ୍ୱ ସ୍ୱାସ୍ଥ୍ୟ ସଂଗଠନର 2030 ରିପୋର୍ଟ ଅନୁଯାୟୀ 2030 ସୁଦ୍ଧା 15 ନିୟୁତ ସ୍ୱାସ୍ଥ୍ୟସେବା କର୍ମଶକ୍ତିର ଆବଶ୍ୟକତା ପଡ଼ିବ । ଏହାକୁ ଆଖି ଆଗରେ ରଖି ବିଶ୍ୱସ୍ତରରେ ଦେଖାଯିବାକୁ ଥିବା ଅଭାବକୁ ପୂରଣ କରିବା ।
ପର୍ଯ୍ୟଟନର ବିକାଶ ପାଇଁ ଭାରତ ଓ ମାଳଦ୍ୱୀପ ମଧ୍ୟରେ ବୁଝାମଣା

ଭାରତ ଏବଂ ମାଳଦ୍ୱୀପ ମଧ୍ୟରେ ପର୍ଯ୍ୟଟନ ବିକାଶର ସହଯୋଗ ନିମନ୍ତେ ହୋଇଥିବା ବୁଝାମଣା ପତ୍ର ସ୍ୱାକ୍ଷରକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର ମନ୍ତ୍ରୀମଣ୍ଡଳ ବୈଠକ (କ୍ୟାବିନେଟ) ରେ ପିଛିଲାଭାବେ ଅନୁମୋଦନ କରାଯାଇଛି । ଏହି ବୁଝାମଣା ପତ୍ର (ଏମ୍.ଓ.ୟୁ) ଟି ଭାରତ ସରକାରଙ୍କ ପର୍ଯ୍ୟଟନ ମନ୍ତ୍ରଣାଳୟ ଏବଂ ମାଳଦ୍ୱୀପ ସରକାରଙ୍କ ପର୍ଯ୍ୟଟନ ମନ୍ତ୍ରଣାଳୟ ମଧ୍ୟରେ ସ୍ୱାକ୍ଷରିତ ହୋଇଛି । ପର୍ଯ୍ୟଟନ କ୍ଷେତ୍ରରେ ସହଯୋଗ ନିମନ୍ତେ ଏହା କରାଯାଇଛି । ଏହି ଏମ୍.ଓ.ୟୁ ଟି ଉଭୟ ଦେଶ ପାଇଁ ସହାୟକ ହେବ । ଚଳିତ ବର୍ଷ ମାନଙ୍କରେ ଭାରତ ପାଇଁ ମାଳଦ୍ୱୀପ ଏକ ପ୍ରମୁଖ ପର୍ଯ୍ୟଟନ ଉତ୍ସ ଭାବେ ପରିଗଣିତ ହୋଇ ଆସୁଛି । ଏହାଦ୍ୱାରା ମୁଖ୍ୟତଃ ଦ୍ୱିପାକ୍ଷିକ ସହଯୋଗ ବୃଦ୍ଧି ପାଇବ । ଉଭୟ ଦେଶ ମଧ୍ୟରେ ପର୍ଯ୍ୟଟନ ତଥ୍ୟର ଆଦାନ ପ୍ରଦାନ ଘଟିବା ସହିତ ହୋଟେଲ ଏବଂ ଟୁର ଅପରେଟରମାନଙ୍କର କାର୍ଯ୍ୟ ବୃଦ୍ଧି ପାଇବ । ମାନବ ସମ୍ବଳ କ୍ଷେତ୍ରରେ ସହଯୋଗ ବୃଦ୍ଧି ପାଇବ, ପର୍ଯ୍ୟଟନ କ୍ଷେତ୍ରରେ ପୁଞ୍ଜି ବିନିଯୋଗ ବଢିବ, ଦ୍ୱିପାକ୍ଷିକ ପର୍ଯ୍ୟଟନ ନିମନ୍ତେ ଉଭୟ ଦେଶର ଟୁର ଅପରେଟର, ଗଣମାଧ୍ୟମ ପ୍ରତିନିଧି ଜନମତ ସୃଷ୍ଟିକାରୀଙ୍କ ଯିବା ଆସିବା ଚାଲୁ ହେବ । ପ୍ରୋତ୍ସାହନ ବିପଣନ, ଲକ୍ଷ୍ୟସ୍ଥଳ ବିକାଶ ତଥା ପରିଚାଳନା, କ୍ଷେତ୍ରରେ ଅନୁଭବର ଆଦାନ ପ୍ରଦାନ, ଉଭୟ ଦେଶର ପର୍ଯ୍ୟଟନ ପ୍ରଦର୍ଶନୀ ଓ ମେଳାରେ ଉଭୟଙ୍କ ଅଂଶ ଗ୍ରହଣ ଏବଂ ନିରନ୍ତର ପର୍ଯ୍ୟଟନ ମର୍ଯ୍ୟାଦାବନ୍ତ ହୋଇପାରିବ ବୋଲି କୁହାଯାଇଛି ।
ନାଗରିକଙ୍କ ଟିକାକରଣ ଲାଗି ଭାରତର ପ୍ରୟାସରେ ଆଜି ଏକ ଗୁରୁତ୍ୱପୂର୍ଣ୍ଣ ଦିନ : ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ଆମ ନାଗରିକମାନଙ୍କ ଟିକାକରଣ ଲାଗି ଭାରତର ପ୍ରୟାସରେ ଆଜି ଏକ ଗୁରୁତ୍ୱପୂର୍ଣ୍ଣ ଦିନ । ୧୨ରୁ ୧୪ ବର୍ଷ ବୟସର ସବୁ ପିଲା ଏବଂ ୬୦ବର୍ଷରୁ ଉର୍ଦ୍ଧ୍ୱ ବୟସ୍କ ସମସ୍ତେ କୋଭିଡ ପ୍ରତିଷେଧକ ଟିକା ନେବାକୁ ଆଗେଇ ଆସିବାକୁ ପ୍ରଧାନମନ୍ତ୍ରୀ ଆହ୍ଵାନ କରିଛନ୍ତି । ଏକାଧିକ ଟୁଇଟ୍‌ ମାଧ୍ୟମରେ ପ୍ରଧାନମନ୍ତ୍ରୀ କହିଛନ୍ତି; ‘‘ଆମ ନାଗରିକମାନଙ୍କ ଟିକାକରଣ ଲାଗି ଭାରତର ପ୍ରୟାସରେ ଆଜି ଏକ ଗୁରୁତ୍ୱପୂର୍ଣ୍ଣ ଦିବସ । ଏବେ ଠାରୁ ୧୨ରୁ ୧୪ ବର୍ଷ ବୟସ୍କ ପିଲାମାନେ ଟିକା ନେବାକୁ ଯୋଗ୍ୟ ହୋଇପାରିଛନ୍ତି । ସେହିପରି ୬୦ ବର୍ଷରୁ ଅଧିକ ବୟସ୍କ ସବୁ ନାଗରିକ ଆଜି ଠାରୁ ବୁଷ୍ଟର ଡୋଜ୍‌ ନେଇପାରିବେ । ଏହି ବୟସ ବର୍ଗର ଲୋକମାନଙ୍କୁ ଟିକା ନେବା ପାଇଁ ମୁଁ ନିବେଦନ କରୁଛି ।’’ ‘‘ସମଗ୍ର ବିଶ୍ୱ କଥା ଚିନ୍ତା କରିବା ଲାଗି ଭାରତର ପ୍ରାଚୀନ ନୀତି ଅନୁରୂପ, ଆମେ ଭାକ୍ସିନ ମୈତ୍ରୀ କାର୍ଯ୍ୟକ୍ରମ ଅଧୀନରେ ବିଭିନ୍ନ ରାଷ୍ଟ୍ରକୁ ଟିକା ପଠାଇଛୁ । ଭାରତର ଟିକାକରଣ ପ୍ରୟାସ କୋଭିଡ-୧୯ ବିରୋଧୀ ଲଢ଼େଇକୁ ଆହୁରି ମଜବୁତ କରିଥିବାରୁ ମୁଁ ଆନନ୍ଦିତ ।’’ ‘‘ଆଜି, ଭାରତରେ, ଅନେକଗୁଡ଼ିଏ ‘ମେଡ୍‌ ଇନ୍‌ ଇଣ୍ଡିଆ’ ଟିକା ରହିଛି । ବିଧିବଦ୍ଧ ମୂଲ୍ୟାଙ୍କନ ପ୍ରକ୍ରିୟା ପରେ ଆମେ ଅନ୍ୟ ଟିକାଗୁଡ଼ିକୁ ମଧ୍ୟ ମଞ୍ଜୁରି ଦେଇଛୁ । ଏହି ପ୍ରାଣଘାତୀ ମହାମାରୀ ବିରୋଧୀ ଲଢ଼େଇରେ ଆମେ ଅପେକ୍ଷାକୃତ ଅଧିକ ଉନ୍ନତ ସ୍ଥିତିରେ ରହିଛୁ । ତେବେ ଆମ ସମସ୍ତଙ୍କୁ କୋଭିଡ ସଂକ୍ରାନ୍ତ ସମସ୍ତ ସତର୍କତା ଅବଲମ୍ବନ କରିବାକୁ ହେବ ।’’